钦定古今图书集成/方舆汇编/职方典/第1498卷 > 《登聚远楼》平显
## 钦定古今图书集成/方舆汇编/职方典/第1498卷 > 《登聚远楼》平显

“白日送客还南滇，夜梦还踏滇池船。连峰倒垂三百
里，白云水底行青天。五华山上香风起，万点菱花堕
秋水。僧游海藏受斋归，小笠轻袍船一苇。霜眉碧眼
高结喉，揖余同登绝顶楼。楼中古篆屈鼎足，黄金揭
榜蟠银钩。倾壶共洒醍酥汁，东壁淋漓电光入。”扶桑
亚风掀海立，金马腾骧脱其絷。摅虹耸见西浪风，遥
“闻鸡犬白云中。羽人不谨碧鸡笼，跃出一朵青芙蓉。
芙蓉花开成碧藕，玉案流泉旨于酒。东北飞来鹤上
仙，云是商山采芝叟。苾刍厌喧寂坐久，空床却作狮
子吼。狮子吼声吼如雷，螺岩石扇訇而开。招我题诗
苍翠壁，呼童为扫夜明苔。膜拜其中金粟影，珊瑚舌
相青莲台。因谈空空论白业，分霑法”喜清凉杯。我时
六人断尘缚，若将终身有斯乐。天鸡振羽啼一声，下
界奔涛满松壑。松涛扑面冷然惊，官街钟鼓交锽锽。
烟霞已失笑傲伴，梦寐徒忆《滇阳城》。滇阳城，渺何许，
客归应念平生语。相思石上旧精魂，万里萝龛一灯
雨。